*****

ΚΑΝΟΝΙΣΜΟΣ (ΕΟΚ) αριθ. 1798/90 ΤΟΥ ΣΥΜΒΟΥΛΙΟΥ

της 27ης Ιουνίου 1990

για την επιβολή οριστικού δασμού αντιντάμπινγκ στις εισαγωγές γλουταμινικού νατρίου καταγωγής Ινδονησίας, Δημοκρατίας της Κορέας, Ταϊβάν και Ταϊλάνδης και για την οριστική είσπραξη του προσωρινού δασμού

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12,

την πρόταση που υπέβαλε η Επιτροπή μετά από διαβούλευση στα πλαίσια της συμβουλευτικής επιτροπής, όπως προβλέπεται από τον εν λόγω κανονισμό,

Εκτιμώντας ότι:

Α. Προσωρινά μέτρα

(1) Η Επιτροπή, με τον κανονισμό (ΕΟΚ) αριθ. 547/90 (2), επέβαλε προσωρινό δασμό αντιντάμπινγκ σε ορισμένες εισαγωγές γλουταμινικού νατρίου («MSG») καταγωγής Ινδονησίας, Δημοκρατίας της Κορέας, Ταϊβάν και Ταϊλάνδης, και αποδέχθηκε αναλήψεις υποχρεώσεων από όλους τους εξαγωγείς που συνεργάσθηκαν στην έρευνα και διέκοψε την έρευνα σχετικά με αυτούς τους εξαγωγείς.

Β. Συνέχεια της διαδικασίας

(2) Μετά την επιβολή του προσωρινού δασμού κανένα ενδιαφερόμενο μέρος δεν ζήτησε ακρόαση ή δεν υπέβαλε εμπροσθέτως γραπτές παρατηρήσεις σχετικά με τα πορίσματα που δημοσιεύθηκαν στον κανονισμό (ΕΟΚ) αριθ. 547/90. Μόνον ένας εξαγωγέας ονομαζόμενος Cheil Sugar Co. Ltd, Σεούλ, του οποίου η ανάληψη υποχρεώσεων είχε γίνει αποδεκτή, πληροφόρησε την Επιτροπή ότι το όνομα της εταιρείας που είχε μετατραπεί σε Cheil Foods & Chemicals Inc., Σεούλ.

(3) Μετά τη λήξη της προθεσμίας, η εταιρεία Tesco Chemiehandel GmbH, Ντύσσελντορφ, που περιλαμβανόταν στον κατάλογο της παραγράφου 3 στοιχείο γ) του κανονισμού (ΕΟΚ) αριθ. 547/90, μεταξύ των «Εισαγωγέων στην Κοινότητα», παραπονέθηκε ότι δεν θα έπρεπε να είχε αναφερθεί σ' αυτόν τον κανονισμό επειδή δεν είχε εισάγει MSG καταγωγής των προαναφερθέντων χωρών.

Γ. Ντάμπινγκ

(4) Δεν ελήφθη κανένα νέο στοιχείο για την πρακτική ντάμπινγκ αφότου επεβλήθη ο προσωρινός δασμός και, ως εκ τούτου, η Επιτροπή θεωρεί ως οριστικά τα συμπεράσματά της σχετικά με την πρακτική ντάμπινγκ, όπως προβλέπεται στον κανονισμό (ΕΟΚ) αριθ. 547/90.

Συνεπώς, επιβεβαιώνεται από το Συμβούλιο ο προκαταρκτικός προσδιορισμός της πρακτικής ντάμπινγκ.

Δ. Ζημία

(5) Δεδομένου ότι δεν ελήφθησαν νέα στοιχεία σχετικά με ζημία που υπέστη η κοινοτική βιομηχανία, το Συμβούλιο επιβεβαιώνει επίσης τα συμπεράσματα σχετικά με τη ζημία που αναφέρονται στον κανονισμό (ΕΟΚ) αριθ. 547/90.

Ε. Κοινοτικό συμφέρον

(6) Δεν ελήφθησαν παρατηρήσεις από κανένα ενδιαφερόμενο μέρος εντός της προθεσμίας που καθορίζει το άρθρο 4 του κανονισμού (ΕΟΚ) αριθ. 547/90 και η Επιτροπή δεν είχε λόγο να αλλάξει τα συμπεράσματά της που εκτίθενται στο σημείο 23 του παραπάνω κανονισμού.

(7) Το Συμβούλιο επιβεβαιώνει ότι είναι προς το συμφέρον της Κοινότητας να ληφθούν μέτρα. Υπό αυτές τις συνθήκες, για την προστασία του κοινοτικού συμφέροντος απαιτείται η επιβολή οριστικού δασμού αντιντάμπινγκ στις εισαγωγές γλουταμινικού νατρίου καταγωγής Ινδονησίας, Κορέας, Ταϊβάν και Ταϊλάνδης.

ΣΤ. Ύψος του οριστικού δασμού

(8) Υπό το φως του παραπάνω προσδιορισμού της πρακτικής ντάμπινγκ, το ύψος του οριστικού δασμού αντιντάμπινγκ πρέπει να είναι ίσο με το ύψος του προσωρινού δασμού αντιντάμπινγκ.

Ζ. Είσπραξη του προσωρινού δασμού

(9) Λόγω των σημαντικών περιθωρίων ντάμπινγκ που διαπιστώθηκαν και της σοβαρής ζημίας που υπέστησαν οι κοινοτική παραγωγοί, θεωρείται απαραίτητο να εισπραχθούν οριστικά στο σύνολό τους τα ποσά που είχαν καταβληθεί ως εγγύηση υπό μορφή προσωρινού δασμού αντιντάμπινγκ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές γλουταμινικού νατρίου που υπάγεται στον κωδικό ΣΟ ex 2922 42 00, καταγωγής Ινδονησίας, Δημοκρατίας της Κορέας, Ταϊβάν και Ταϊλάνδης (κωδικός Taric 2922 42 00*10).

2. Το ύψος του δασμού ανέρχεται σε:

- 0,510 Ecu ανά χιλιόγραμμο για τις εισαγωγές καταγωγής Ινδονησίας (συμπληρωματικός κωδικός Taric 8400).

Οι άμεσες εισαγωγές από την PT Sasa Djakarta εξαιρούνται από αυτό το δασμό (συμπληρωματικός κωδικός Taric 8401),

- 0,189 Ecu ανά χιλιόγραμμο για τις εισαγωγές καταγωγής Δημοκρατίας της Κορέας (συμπληρωματικός κωδικός Taric 8402).

Οι άμεσες εισαγωγές από τη Cheli Foods & Chemicals Inc., Σεούλ και Seoul Miwom Co. Ltd, Σεούλ, εξαιρούνται από αυτόν το δασμό (συμπληρωματικός κωδικός Taric 8403),

- 0,653 Ecu ανά χιλιόγραμμο για τις εισαγωγές καταγωγής Ταϊβάν (συμπληρωματικός κωδικός Taric 8404).

Οι άμεσες εισαγωγές από την Tung Hai Fermetation Industry Corporation, Taichung, και Ve Wong Corporation, Taipeh, εξαιρούνται από αυτό το δασμό (συμπληρωματικός κωδικός Taric 8405),

- 0,407 Ecu ανά χιλιόγραμμο για τις εισαγωγές καταγωγής Ταϊλάνδης (συμπληρωματικός κωδικός Taric 8406).

Οι άμεσες εισαγωγές από την Thai Fermetation Industry Co., Bangkok, και τη SCT Co., Bangkok, εξαιρούνται από αυτό το δασμό (συμπληρωματικός κωδικός Taric 8407),

3. Εφαρμόζονται οι διατάξεις που ισχύουν για τους δασμούς.

Άρθρο 2

Εισπράττονται οριστικά στο σύνολό τους τα ποσά που καταβλήθηκαν ως εγγύηση υπό τη μορφή προσωρινού δασμού αντιντάμπινγκ σύμφωνα με τον κανονισμό (ΕΟΚ) αριθ. 547/90, στο ύψος που καθορίζεται στο άρθρο 1 παράγραφος 2.

Άρθρο 3

Ο παρών κανονισμός αρχίζει να ισχύει την επομένη της δημοσίευσής του στην του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 27 Ιουνίου 1990.

Για το Συμβούλιο

Ο Πρόεδρος

J. P. WILSON

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 56 της 3. 3. 1990, σ. 23.